РЕШЕНИЕ ЗА ИЗПЪЛНЕНИЕ НА КОМИСИЯТА
от 10 април 2012 година
за предоставяне на право на държавите членки да удължат срока на временните разрешения, издадени за новите активни вещества амисулбром, хлорантранилипрол, мептилдинокап, пиноксаден, сребърен тиосулфат и темботрион
(нотифицирано под номер C(2012) 2259)
(текст от значение за ЕИП)
(2012/191/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 1, четвърта алинея от нея,
като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (2), и по-специално член 80, параграф 1, буква а) от него,
като има предвид, че:
(1)
В съответствие с член 80, параграф 1, буква а) от Регламент (ЕО) № 1107/2009 Директива 91/414/ЕИО продължава да се прилага за активните вещества, за които е прието решение в съответствие с член 6, параграф 3 от Директива 91/414/ЕИО преди 14 юни 2011 г.
(2)
В съответствие с член 6, параграф 2 от Директива 91/414/ЕИО през март 2006 г. Обединеното кралство получи заявление от Nissan Chemical Europe SARL за включване на активното вещество амисулбром в приложение I към Директива 91/414/ЕИО. В Решение 2007/669/ЕО на Комисията (3) се потвърждава, че документацията е пълна и може да се приеме, че принципно удовлетворява изискванията за данни и информация от приложения II и III към посочената директива.
(3)
В съответствие с член 6, параграф 2 от Директива 91/414/ЕИО през февруари 2007 г. Ирландия получи заявление от DuPont International Operations SARL за включване на активното вещество хлорантранилипрол в приложение I към Директива 91/414/ЕИО. В Решение 2007/560/ЕО на Комисията (4) се потвърждава, че документацията е пълна и може да се приеме, че принципно удовлетворява изискванията за данни и информация от приложения II и III към посочената директива.
(4)
В съответствие с член 6, параграф 2 от Директива 91/414/ЕИО през август 2005 г. Обединеното кралство получи заявление от Dow Agrosciences за включване на активното вещество мептилдинокап в приложение I към Директива 91/414/ЕИО. В Решение 2006/589/ЕО на Комисията (5) се потвърждава, че документацията е пълна и може да се приеме, че принципно удовлетворява изискванията за данни и информация от приложения II и III към посочената директива.
(5)
В съответствие с член 6, параграф 2 от Директива 91/414/ЕИО през март 2004 г. Обединеното кралство получи заявление от Syngenta Ltd за включване на активното вещество пиноксаден в приложение I към Директива 91/414/ЕИО. В Решение 2005/459/ЕО на Комисията (6) се потвърждава, че досието е пълно и може да се приеме, че принципно удовлетворява изискванията за данни и информация от приложения II и III към посочената директива.
(6)
В съответствие с член 6, параграф 2 от Директива 91/414/ЕИО през януари 2003 г. Нидерландия получи заявление от Enhold B.V. за включване на активното вещество сребърен тиосулфат в приложение I към Директива 91/414/ЕИО. В Решение 2003/850/ЕО на Комисията (7) се потвърждава, че досието е пълно и може да се приеме, че принципно удовлетворява изискванията за данни и информация от приложения II и III към посочената директива.
(7)
В съответствие с член 6, параграф 2 от Директива 91/414/ЕИО през ноември 2005 г. Австрия получи заявление от Bayer CropScience AG за включване на активното вещество темботрион в приложение I към Директива 91/414/ЕИО. В Решение 2006/586/ЕО на Комисията (8) се потвърждава, че досието е пълно и може да се приеме, че принципно удовлетворява изискванията за данни и информация от приложения II и III към посочената директива.
(8)
Потвърждението за пълнотата на документацията е необходимо, за да се пристъпи към подробното ѝ проучване и да се даде възможност на държавите членки да предоставят временни разрешения за период до три години за продуктите за растителна защита, съдържащи посочените активни вещества, като същевременно се спазят условията, определени в член 8, параграф 1 от Директива 91/414/ЕИО, и по-специално условията, свързани с подробната оценка на активните вещества и на продуктите за растителна защита предвид изискванията, определени в същата директива.
(9)
Въздействието на тези активни вещества върху здравето на човека и върху околната среда е оценено в съответствие с разпоредбите на член 6, параграфи 2 и 4 от Директива 91/414/ЕИО по отношение на предложените от заявителите употреби. Държавите членки докладчици представиха на Комисията съответните проекти на доклади за оценка на 15 юли 2008 г. (амисулбром), на 11 февруари 2009 г. (хлорантранилипрол), на 25 октомври 2006 г. (мептилдинокап), на 30 ноември 2005 г. (пиноксаден), на 9 ноември 2005 г. (сребърен тиосулфат) и на 2 февруари 2007 г. (темботрион).
(10)
След представянето на проектите на доклади за оценка от държавите членки докладчици бе сметнато за необходимо да се изиска допълнителна информация от заявителите, а държавите членки докладчици да анализират тази информация и да предоставят своята оценка. Поради това разглеждането на документацията все още продължава и оценката няма да бъде завършена в сроковете, предвидени в Директива 91/414/ЕИО във връзка с Решение 2010/353/ЕС на Комисията (9) (за амисулбром, хлорантранилипрол, мептилдинокап и пиноксаден) и Решение 2010/149/ЕС на Комисията (10) (за сребърен тиосулфат и темботрион).
(11)
Тъй като до този момент при оценката не са установени непосредствени причини за безпокойство, на държавите членки следва да се даде възможност да удължат срока на издадените временни разрешения за продукти за растителна защита, съдържащи посочените активни вещества, с 24 месеца в съответствие с разпоредбите на член 8 от Директива 91/414/ЕИО, за да може да продължи проучването на документацията. Очаква се оценката и процесът на вземане на решение относно възможното одобрение на амисулбром, хлорантранилипрол, мептилдинокап, пиноксаден, сребърен тиосулфат и темботрион в съответствие с член 13, параграф 2 от Регламент (ЕО) № 1107/2009 да бъдат завършени в срок до 24 месеца.
(12)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Държавите членки могат да удължат срока на временните разрешения, издадени за продуктите за растителна защита, съдържащи амисулбром, хлорантранилипрол, мептилдинокап, пиноксаден, сребърен тиосулфат или темботрион, най-късно до 31 май 2014 г.
Член 2
Срокът на действие на настоящото решение изтича на 31 май 2014 г.
Член 3
Адресати на настоящото решение са държавите членки.
Съставено в Брюксел на 10 април 2012 година.